61993C0312(01)
ΠΡΟΤΆΣΕΙΣ ΤΟΥ ΓΕΝΙΚΟΫ ΕΙΣΑΓΓΕΛΈΑ
F. G. JACOBS
της 15ης Ιουνίου 1995 (
*1
)
1.
Ανέπτυξα τις προτάσεις μου επί της υποθέσεως αυτής στις 4 Μαΐου 1994. Με διάταξη της 13ης Δεκεμβρίου 1994 το Δικαστήριο αποφάσισε να ανοίξει εκ νέου την προφορική διαδικασία και να διεξαγάγει νέα συνεδρίαση όσον αφορά το θέμα της εξουσίας εθνικού δικαστηρίου να εγείρει αυτεπαγγέλτως ζητήματα που στηρίζονται στο κοινοτικό δίκαιο σε διαδικασία που εκκρεμεί ενώπιόν του. Η συνεδρίαση αυτή διεξήχθη από κοινού με τη συνεδρίαση στις συνεκδικαζόμενες υποθέσεις C-430/93 και C-431/93, Van Schijndel και Van Veen κατά Stichting Pensioenfonds voor Fysiotherapeuten. Στις υποθέσεις εκείνες το Hoge Raad των Κάτω Χωρών υπέβαλε σειρά προδικαστικών ερωτημάτων με τα οποία έθιγαν ζητήματα παρεμφερή προς τα ζητήματα που τίθενται στην υπόθεση αυτή.
2.
Για τους λόγους που εκτέθηκαν στις προηγούμενες προτάσεις μου και στις προτάσεις μου επί των υποθέσεων Van Schijndel και Van Veen υποστηρίζω την άποψη ότι το κοινοτικό δίκαιο δεν επιβάλλει σε εθνικό δικαστήριο να εξοβελίσει κανόνα του εθνικού δικαίου ο οποίος, στο πλαίσιο διαδικασίας εκκρεμούσας ενώπιον του εθνικού δικαστηρίου, επιβάλλει στους διαδίκους την υποχρέωση να προβάλλουν ισχυρισμούς στηριζόμενους στο κοινοτικό δίκαιο εντός ειδικής προθεσμίας, υπό τον όρον ότι ο κανόνας αυτός ισχύει για παρεμφερή επιχειρήματα που στηρίζονται στο εθνικό δίκαιο και ότι δεν καθιστά υπέρμετρα δύσκολη την προστασία δικαιωμάτων που εγγυάται το κοινοτικό δίκαιο.
Πρόταση
3.
Είμαι επομένως της γνώμης ότι, όπως υποστήριξα στις προτάσεις μου της 4ης Μαίου 1994, στο υποβληθέν προδικαστικό ερώτημα στην παρούσα υπόθεση πρέπει να δοθεί η ακόλουθη απάντηση:
«Δεν αντιβαίνει προς το κοινοτικό δίκαιο κανόνας του εθνικού δικαίου ο οποίος απαγορεύει σε εθνικό δικαστήριο να λαμβάνει υπόψη επιχείρημα στηριζόμενο στο κοινοτικό δίκαιο το οποίο δεν έχει προβληθεί από κανέναν από τους διαδίκους εντός ειδικής προθεσμίας, υπό τον όρον ότι ο κανόνας αυτός εφαρμόζεται χωρίς διάκριση σε παρεμφερή επιχειρήματα στηριζόμενα στο εθνικό δίκαιο και ότι δεν καθιστά υπέρμετρα δύσκολη την προστασία δικαιωμάτων που εγγυάται το κοινοτικό δίκαιο.»
(
*1
)	Γλώσσα του πρωτοτύπου: η αγγλική.